Սաննի Դեոլ

Սաննի Դեոլ (հինդի` सनी देओल, իրական անունը` Աջայ Սինգհ Դեոլ, ), հնդիկ դերասան, ռեժիսոր և պրոդյուսեր։ Տղամարդու լավագույն դերի համար արժանացել է Հնդկաստանի Ազգային կինոմրցանակի և Filmfare Awards-ի մրցանակների։

Կենսագրություն 
Սաննի Դեոլը ծնվել է Հնդկաստանի Փենջաբ նահանգի Սահնեվալ քաղաքում` հայտնի դերասան Դհարմենդրայի և նրա առաջին կնոջ` Պրակաշ Կաուրի ընտանիքում։ Բացի երկու քույրերից (Վիջետա և Աջետա), ընտանիքում մեծանում էր նաև Սաննի Դեոլի կրտսեր եղբայրը, հետագայում նույնպես դերասան Բոբբի Դեոլը։ Հայրական կողմից Սաննի Դեոլն ունի ևս երկու քույր՝ Էշա և Ահանա Դեոլները։ Նրանց մայրը դերասանուհի Հեմա Մալինին է։

Սաննի Դեոլի կինոդեբյուտը կայացել է 1983 թվականին՝ «Սիրո ուժը» ֆիլմում, որտեղ նրա խաղընկերուհին Ամրիտա Սինգհն էր։ Ֆիլմը Սաննի Դեոլին բերեց Filmfare Award մրցանակ։ 1984 թվականին Պունամ Դհիլոնի հետ միասին նա նկարահանվել է խորհրդա-հնդկական «Լեգենդ սիրո մասին» կինոնկարում։ Սաննի Դեոլի հաջորդ ֆիլմը 1985 թվականին նկարահանված «Արջուն» կինոնկարն էր, որն իսկական հիթ դարձավ և նրան հասցրեց մարտաֆիլմերի «հերոսի» աստիճանի։ 1986 թվականին իր հոր՝ Դհարմենդրայի և Շրիդևիի հետ միասին նա նկարահանվեց «Սուլթանի տիրույթները» կինոնկարում, որին հաջորդեց հիթերի մի ամբողջ շարան՝ «Օվկիանոս» (1986 թ.), «Որբը» (1988 թ.), «Հանցագործ աշխարհ» (1988 թ.), «Երեք զայրացած տղամարդ» (1989 թ.), «Խաբեբա կինը» (1989 թ.), «Երկնագույն գետը» (1990 թ.) և այլն։ Վերջինում կատարելով բռնցքամարտիկի դեր, Սաննի Դեոլը ստացավ իր երկրորդ Filmfare Award մրցանակը՝ տղամարդու լավագույն դերի համար, ինչպես նաև Ազգային կինոմրցանակի հատուկ պարգևը։

1991 թվականին թողարկված ֆիլմերը հաջողություն չեն ունեցել, իսկ 1993 թվականին նկարահանված «Վկան» ֆիլմի համար Սաննի Դեոլը ստացավ Filmfare Award մրցանակ՝ տղամարդու երկրորդ պլանի լավագույն դերի համար։ Նույն թվականին նա նկարահանվել է «Կյանքը վախի ներքո» ֆիլմում, որտեղ նրա խաղընկերներն էին Շահրուխ Խանը և Ջուհի Չավլան։ 1990-ական թվականների ֆիլմերից էին «Հանցագործի սերը» (1996 թ.), «Հիասթափություն» (1996 թ.), «Համառություն» (1997 թ.) և «Սահման» (1997 թ.) կինոնկարները։ 1999 թվականին Սաննի Դեոլը իր ուժերը փորձել է ռեժիսուրայի ասպարեզում ` նկարահանելով «Հմայված եմ քեզանով» ֆիլմը, որտեղ նրա հետ միասին հանդես էին գալիս իր կրտսեր եղբայրը՝ Բոբբի Դեոլը և Ուրմիլա Մատոնդկարը։ 2001 թվականին Սաննի Դեոլը նկարահանվել է «Փախստակները» ֆիլմում, որը համարվեց «բոլոր ժամանակների բլոկբաստեր»։ 2003 թվականին նկարված «Հիշողություններից» ֆիլմում նրա խաղընկերներն էին Պրեիտի Զինտան և Պրիյանկա Չոպրան։ Դա Բոլիվուդի ամենաթանկարժեք նախագծերից մեկն էր, որի բյուջեն այն ժամանակ կազմել էր 600 միլիոն ռուփի։

Դհարմենդրայի և Բոբբի Դեոլի հետ միասին, 2007 թվականին Սաննի Դեոլը նկարահանվել է «Հարազատ մարդիկ» կինոնկարում, որին 2011 թվականին հաջորդել է «Խելագար ընտանիքը» ֆիլմը։ Քննադատների կողմից բարձր է գնահատվել նրա աշխատանքը 2010 թվականին նկարահանված «Ով է ճիշտ, ով մեղավոր» ֆիլմում։ 2013 թվականին թողարկվել է «Ես սիրում եմ Նոր տարին» կինոնկարը, որը խորհրդային «Ճակատագրի հեգնանք, կամ բաղնիքդ անուշ» կինոնկարի ռեմեյքն է։ Նույն թվականին նկարահանված «Սինգհ Սահաբ Մեծը» կինոնկարը նույնպես ընդունվեց ջերմությամբ։

Անձնական կյանքը 
Սաննի Դեոլը սիրավեպ է ունեցել դերասանուհի Դիմփլ Կապադիայի հետ։ Ամուսնացել է Պուջա Դեոլի հետ և ունի երկու որդի՝ Կարան և Ռաջվիր Դեոլները։

Մասնակի ֆիլմագրությունը

Ծանոթագրություններ

Արտաքին հղումներ 
 

Հնդիկ դերասաններ
Հնդիկ ռեժիսորներ
Հնդիկ պրոդյուսերներ
Հնդկաստանի քաղաքական գործիչներ